text: Varme på vej: 10 grader fra tirsdag
  14 november 2016 kl. 11.13
  Mild luft strømmer ind over os fra vest og giver høje dagtemperaturer og gør en ende på nattefrosten.
  Fra at vi de seneste dage har haft klart og koldt vejr med mange frostgrader om natten, er der nu mildere vejr på vej.
  Det lover vagthavende meteorolog ved Danmarks Meteorologiske Institut (DMI) Thyge Rasmussen.
  - Vi vil opleve et markant vejrskifte, og det vil være slut med nattefrost de næste mange nætter, hvor temperaturen vil ligge på mellem to og syv grader, siger han til Ritzau.
  Mandag kan temperaturen i Vestjylland nå op på ti grader, mens de resterende landsdele må nøjes med omkring to-tre grader om dagen. Til gengæld når de ti graders varme hele landet tirsdag.
  Ifølge Thyge Rasmussen er en dagtemperatur på ti grader midt i november cirka to-tre grader varmere end normalt.
  - Det skyldes, at vi nu får vinden om i det vestlige hjørne, så vi får luft ude fra Atlanterhavet. Det har vi ikke haft i lang tid. I stedet har vi fået luften ind fra Rusland, forklarer han.
  Men prisen for det milde vejr er, at der kommer regn og skyer og ikke særlig meget solskin i den kommende uge. Det milde vejr fortsætter i nogen tid. Ifølge DMI er der i løbet af de næste ti dage således ingen tegn på, at det for alvor skulle blive koldere.
  
  